Tabung Haji

Tabung Haji (TH) (Jawi:تابوڠ حج) ialah singkatan bagi “Lembaga Tabung Haji” atau LTH. Sebelum ini, TH dikenali sebagai “Lembaga Urusan dan Tabung Haji” atau LUTH di Malaysia yang berperanan untuk menguruskan perjalanan jemaah Haji dari Malaysia pergi ke Makkah pada setiap tahun. Bangunan ibu pejabat TH yang dikenali sebagai Menara TH Tun Razak, berlokasi di Jalan Tun Abdul Razak, Kuala Lumpur, Malaysia. TH merupakan sebuah Institusi Kewangan yang sentiasa memastikan perjalanan operasi Haji berjalan lancar dan efisyen.

 Latar belakang TH 
Bertepatan dengan konsep Islam sebagai "Addeen" agama untuk dunia dan akhirat, setiap ibadah yang difardhukan oleh Allah s.w.t. memberi manfaat dunia dan akhirat. Atas iktikad mengerjakan Haji, umat Islam terdorong mengumpulkan wang bagi membolehkan mereka berkemampuan memenuhi perbelanjaan ke Tanah Suci. 

Bagi  mengelakkan  unsur  riba' yang haram  di  sisi  Islam, berbagai  kaedah  tradisional menyimpan wang diamalkan. Ada juga yang menjual ternakan dan harta benda warisan bagi mencukupkan  perbelanjaan ke  Tanah Suci,  yang mana  akhirnya  mengakibatkan tekanan ekonomi ke atas diri sendiri dan keluarga, semasa dan sekembalinya mereka dari menunaikan fardhu Haji. Amalan ini juga secara tidak langsung turut merosakkan struktur ekonomi luar bandar serta mengancam pertumbuhan ekonomi negara.

Atas kesedaran dan keinsafan ini, serta bagi membantu mereka menyimpan sedikit demi sedikit  tanpa   melibatkan  perkara-perkara  yang  haram, Perbadanan Wang Simpanan Bakal-bakal  Haji ditubuhkan pada  bulan November tahun 1962, dan beroperasi pada 30 September tahun 1963. Perbadanan  ini wujud   hasil penerimaan kertas kerja Yang Mulia Profesor Di Raja Ungku Aziz bertajuk "Rancangan Membaiki Ekonomi Bakal-bakal Haji" pada tahun 1959.

Untuk  mempertingkatkan lagi  perkhidmatan dan  kemudahan  kepada  bakal-bakal Haji, dalam tahun 1969 perbadanan tersebut dicantumkan dengan Pejabat Urusan Hal Ehwal Haji yang beroperasi di Pulau Pinang, dan  dengan itu lahirlah Lembaga Urusan dan Tabung Haji atau ringkasnya Tabung Haji, yang ditubuhkan di bawah Akta 8, Akta Lembaga Urusan dan Tabung Haji 1969 dengan tujuan untuk :
 Membolehkan orang-orang Islam menyimpan secara beransur-ansur bagi memenuhi perbelanjaan menunaikan fardhu  Haji  atau lain-lain  perbelanjaan  bermanfaat;
 Membolehkan  orang-orang  Islam  melalui  wang   simpanan  mereka  mengambil  bahagian yang lebih berkesan di bidang penanaman modal melalui cara yang halal di sisi Islam; dan
 Memberi   perlindungan,  pengawalan  dan  kebajikan  kepada  jemaah  Haji  yang menunaikan fardhu Haji dengan menadakan pelbagai kemudahan dan perkhidmatan. 
 Merasaskan kepada tujuan-tujuan  itu Tabung Haji telah menetapkan matlamatnya iaitu memberi  perkhidmatan yang baik, sempurna dan amat memuaskan kepada  jemaah  Haji Malaysia  dalam  urusan  menunaikan  fardhu  Haji; memberi keuntungan yang maksimum  kepada pendeposit-pendeposit atas wang simpanan mereka.
 Kenyataan ini adalah jelas menunujukkan bahawa Tabung Haji ditubuhkan bukan sahaja untuk menguruskan pemergian jemaah Haji ke Tanah Suci, malah ia juga berfungsi sebagai suatu badan alternatif kepada umat Islam Malaysia untuk menyimpan wang sambil melabur secara halal dan mengikut lunas-lunas Islam.
 Sebagai  sebuah  badan  yang  berunsurkan  korporat  Tabung Haji  amat  peka  dengan perkembangan  dan  perubahan yang  melanda  dunia  di  era  90an.       Demi    menjamin kesinambungan  daya  saingnya   dalam era globalisasi satu kajian telah dibuat dalam tahun 1995 bagi meluaskan lagi skop dan peranan Tabung Haji. Dari itu, pada 1 Jun 1995 akta baru Tabung  Haji  iaitu  Akta  535,  Akta   Lembaga  Tabung  Haji  1995   dikuatkuasakan   yang memansuhkan  akta  lama dan nama Lembaga Urusan dan Tabung Haji digantikan dengan Lembaga Tabung Haji pada 28 Ogos 1997, dan serentak dengan itu huruf TH diperkenalkan sebagai singkatan nama menggantikan perkataan Tabung Haji.

 Aktiviti TH 
TH  beroperasi berlandaskan tiga aktiviti utama iaitu:
 Tabungan  Menyediakan Perkhidmatan tabungan untuk umat Islam.
 Pelaburan  Pelaburan Dana yang terkumpul dan Pengawasan fungsi pelaburan.
 Haji  Perkhidmatan Haji  tanah air dan di tanah suci.
 Isu dan kontroversi 
Pada 14 Julai 2021, Kerajaan Perikatan Nasional (PN) bersetuju menubuhkan Suruhanjaya Siasatan Diraja (RCI) bagi menyiasat isu-isu berbangkit mengenai Lembaga Tabung Haji (LTH) dari tahun 2014 hingga 2020. Timbalan Perdana Menteri, Ismail Sabri Yaakob berkata siasatan itu adalah hasil pengauditan perunding-perunding seperti PricewaterhouseCoopers (PwC), Ernst & Young (EY) dan Roland Berger. RCI menumpukan kepada hasil penemuan perunding-perunding ke atas isu-isu berbangkit Lembaga Tabung Haji dari tahun 2014 hingga tahun 2020 tetapi tidak termasuk Pelan Pemulihan dan Penstrukturan LTH yang sedang dilaksanakan pada masa ini.Kerajaan setuju tubuhkan RCI siasat Lembaga Tabung Haji, Astro Awani. Dicapai pada 14 Julai 2021

 Lihat juga 
 Masjid Tabung Haji

 Rujukan 

 Pautan luar 
 Laman web rasmi Tabung Haji (www.tabunghaji.gov.my)

Kategori:Pertubuhan Islam
Kategori:Pertubuhan Islam di Malaysia
Kategori:Penubuhan 1963 di Malaysia
Kategori:Jabatan Perdana Menteri Malaysia
Kategori:Syarikat milik kerajaan di Malaysia